Drie dood, vyf beseer toe betonstruktuur ineenstort‘n Foto van die betonstruktuur wat ineengestort het (Foto: Rescue Care) Drie mans is dood en vyf ander beseer toe ŉ onvoltooide gebou in KwaZulu-Natal Woensdag ineengestort het. Garrith Jamieson, woordvoerder van Rescue Care in die provinsie, sê die voorval het glo net ná 12:00 op Chamberlinweg in Jacobs gebeur. Volgens Jamieson het die betonstruktuur op die werkers en ŉ vragmotor ineengestort. “Die vyf mans wat ernstige beserings opgedoen het is deur paramedici van Advanced Life Support gestabiliseer en toe na nabygeleë hospitale in die provinsie geneem,” sê hy. Volgens hom was die drie mans wat oorlede is vir etlike ure onder die betonstruktuur vasgevang. Hy sê Durbanse brandweerdienste en die polisie se soek-en-reddingspanne het vir ure gesukkel om die mans te bevry. Die mans was egter reeds dood weens die veelvuldige beserings wat hulle opgedoen het. “In dié stadium is dit nie duidelik wat aanleiding daartoe gegee het dat die struktuur inmekaargestort het nie. Die polisie was egter op die toneel en het ŉ ondersoek na die voorval van stapel gestuur.” Meer inligting is nie bekend nie. ‘n Foto van die betonstruktuur wat ineengestort het (Foto: Rescue Care) ‘n Foto van die betonstruktuur wat ineengestort het (Foto: Rescue Care)